Як зроблены цацкі?  
*Алесь Ставер*

У Дзяніскі сёння свята —  
Цацак дзед прынёс багата:  
Верталёцік, самаходку  
I пластмасавую лодку,

Матаролер і машыну  
З размалёванай кабінай.  
Рад Дзяніска, вельмі рад,  
Ён паставіў цацкі ў рад.

Перш узяўся за машыну —  
Адвінціў ураз кабіну,  
Потым колы паздымаў.  
Верталёцік паламаў.

Разабраў надзіва скора  
Самаходку, матаролер.  
Дзед ўбачыў, забубніў:  
— Што ты з цацкамі зрабіў?

Не купляў бы я, каб ведаў.  
А Дзяніска кажа дзеду:  
— Мне карцела разабрацца,  
Як жа зробленыя цацкі.  
А ва ўсім як разбяруся —  
Цацкі зноў збяру, дзядуся!

1981 г.